
BANSKA KRAJINA U DJELIMA SVEĆENIKA JOSIPA MARIĆA 
(1807.—1883.) I PAVLA LEBERA (1844.—1919.) 


Ivica GOLEC, Zagreb 


U radu je prikazan doprinos na književnom i povijesnom polju dvojice svećenika čija 
su djela pisana u različitim oblicima i nastajala u različitim vremenskim razdobljima, a 
svojom tematikom neposredno ili posredno pružaju saznanja i daju dobar uvid u razno- 
rodne segmente društvenog života banskih krajišnika i Banske krajine, kao specifičnoga 
teritorijalnog dijela Hrvatsko-slavonske vojne krajine. Riječ je o prethodniku ilirizma i 
jednom od preporoditelja Josipu Mariću i Pavlu Leberu, povjesničaru i pučkom piscu, 
čija djela nastaju nakon obnove parlamentarizma u Hrvatskoj (1861.) i razdoblju ponov- 
nog aktualiziranja ukidanja Vojne krajine i njezina konačna razvojačenja 1881. godine. 
Rad je pisan na temelju objavljenih i neobjavljenih izvora, arhivske građe, župnih spo- 
menica, relevantne literature i tiska. Autor je u radu analizirao više radova tih svećenika 
i pružio pokazatelje njihova značenja za istraživače kulturne, crkvene i krajiške povijesti 
Banovine. 


KLJUČNE RIJEČI: Hrvatsko-slavonska vojna krajina, Banska krajina, Banovina, sveće- 
nici, književnost, crkvena povijest. 


Uvod 


Životne paralele pokatkat stvaraju cjeline i od ljudi koji su djelovali u različitim pri- 
likama i sredinama. Često se događa da i ne znajući jedan za drugoga nekom čudnom 
igrom sudbine rade na istoj ideji i nesvjesno ispunjavaju u krajnjoj konzekvenciji isti za- 
datak. Tako se dogodilo i s dvojicom banovinskih svećenika, hrvatskih domoljuba koji 
su u različito vrijeme neovisno jedan o drugome radili uvelike na istome nacionalnom 
projektu, a da se osobno nisu možda niti poznavali. Nije čak ni bitno što ni kronološki 
nisu baš u istoj fazi. Važna je osnovna ideja, koju ćemo ovom prigodom analizirati u 
njihovim radovima. Zato, prije usporedbe njihovih ergografija, njihovih djela kojima su 
zadužili svoj uži, banovinski zavičaj, recimo koju riječ o njihovim životopisima, osnov- 
nim životopisnim odrednicama. 


155 


I. Golec, Banska krajina u djelima svećenika Josipa Marića (1807.—1883.) i Pavla Lebera ... 


Počnimo s Josipom Marićem, prethodnikom ilirizma krajem 20-ih godina 19. stoljeća, po- 
tom jednim od najbližih Gajevih suradnika i njegovim »pouzdanikom« u Vojnoj krajini,! 
koji »graničarski« govori, a pjeva hrvatski,? i najnarodniji* je pjesnik svoga vremena. Rođen 
je 11. svibnja 1807. u Kostajnici, jednom od središnjih mjesta Banske krajine,“ koja se 
tijekom svoje burne prošlosti nalazila u sastavu Osmanskog Carstva, Francuskog Carstva 
i Habsburške Monarhije. U vrijeme njegova rođenja, taj gradić na Uni, stoljetnoj razdjel- 
nici između Turskog i Austrijskog Carstva, ponovno dobiva položaj vojnog komuniteta, 
odnosno povlaštenoga krajiškoga grada, a Kostajnica je i sjedište Kostajničke kapetanije, 
kao jedne od dvanaest satnija Druge banske pukovnije sa sjedištem u Petrinji.* Odgojen 
u siromašnoj graničarskoj obitelji od oca Emerika i majke Lucije rođ. Čubaković," Marić 
1814. godine započinje svoje osnovno školovanje i ubrzo zadobiva naklonost onodobnih 
učitelja franjevaca, koji su vodili tamošnju trivijalnu školu.š Njegova darovitost, marlji- 
vost, poslušnost i siromaštvo svakako su utjecali na franjevce da mu pridaju naglašeniju 
pozornost, posebice kada su u njemu prepoznali sposobnost memoriranja i učenja pjesa- 
ma naizust. Osim obvezatnog učenja osnova njemačke književnosti, kostajnički učenici, 
ako je suditi po Mariću, ponajviše su bili zainteresirani za pjesništvo južnoslavenskih, 
odnosno hrvatskih autora (primjerice Andrije Kačića Miošića, Tituša Brezovačkog, Ma- 
tije Antuna Relkovića i dr.). Mogli bismo povjerovati da su se zauzimanjem i brigom 
Marićevih učitelja neka djela spomenutih pisaca na određeno vrijeme našla i u Marićevu 
domu, a tu ponajprije mislimo na Kačićev Razgovor ugodni naroda slovinskoga. Upravo 
pri završetku osnovnog školovanja Mariću umiru roditelji. Sve više ga nalazimo u društvu 
kostajničkih trgovaca s kojima putuje po sajmovima diljem Banske krajine, ali i civilne 
Hrvatske. Tako se sredinom 1818. godine našao na desnoj obali Kupe u vojnom Sisku, 
poznatome lađarskom središtu Banovine. Susret sa sisačkim lađarima promijenio je, ali i 
preusmjerio daljnji životni tijek mladog Kostajničanina. O tome Josip Eugen Tomić u Na- 
rodnim novinama 1906. piše: »Pokojni kanonik zagrebački pjesnik hrvatski Josip Marić 


! Josip HORVAT, Ljudevit Gaj — njegov život, njegovo doba, Zagreb, 1975., 209. 

Velimir DEŽELIĆ, »Pisma pisana Dru. Ljudevitu Gaju i nćki nćgovi sastavci (1828.—1850.)«, u: Građa za 

povijest kniževnosti hrvatske, knjiga 6, Zagreb, 1909., XX. 

3 Vienac, 2, 1870., 393. 

Banska krajina, kao specifičan dio Hrvatsko-slavonske vojne krajine prostirala se na prostoru između Une i 

Kupe, području koje je kasnije prozvano Banovinom, odnosno Banijom. Od sredine 18. stoljeća podijeljena je 

ina dvije pukovnije. Prva je imala sjedište u Kostajnici, a nakon izlaska Petrinje iz Varaždinskoga generalata 

i njezina ponovnog uključivanja u Bansku krajinu, 1753. sjedište je pukovnije preneseno u Petrinju. Obje 

pukovnije bile su podređene vojnim vlastima Generalkomande, čije je sjedište do 1776. u Varaždinu, a potom 

u Zagrebu, gdje pod nazivom Banska generalkomanda djeluje samostalno sve do 1783. godine. Otada djeluje 

kao Varaždinsko-Banska, onda opet samo Banska, od 1823. Bansko-Karlovačko-Varaždinska i sl. 

Usp. o tome više u: Ivica GOLEC, »Kostajnica kao vojni komunitet (1777.—1871.)«, u: Hrvatska Kostajnica 

(1240.—2000.), Zbornik, Hrvatska Kostajnica, 2002., 163—168. 

U Drugoj banskoj pukovniji, koja je kao i sve ostale krajiške pukovnije imala 12 satnija, organizirane su slje- 

deće satnije: Rujevačka br. 1., Dvorska br. 2., Zrinska br. 3., Ometička br. 4., Jabukovačka br. 5., Petrinjska 

br. 6., Gradiška br. 7., Drljačka br. 8., Hrastovička br. 9., Kostajnička br. 10., Dubička br. 11. i Jasenovačka br. 

12. 

" HDA -— Matice rođenih župa Kostajnica 1793.—1836., knjiga br. 498. 

Ivica GOLEC, »Osnivanje i rad prvih škola u vojnom komunitetu Kostajnica (1777.—1871.)«, u: Hrvatska 

Kostajnica (1240.—2000.), Zbornik, Hrvatska Kostajnica, 2002., 179-193. 

* Josip Eugen TOMIĆ, »Iz života biskupa Alagovića«, u: Narodne novine, 72 (1906.), 116 (17. 5. 1906.), str. 
1-2. 

pripovijedao mi je jednu zgodu iz vlastitog života. Marić je kao dječak od 9 godina s hr- 
vatskim ladjarima od Siska odplovio Kupom i Savom put Ugarske. Uzeli su ga naši hajoši, 
ali uz uvjet da im čita u dokolici Kačića kojega je Marić od neprestana čitanja kod kuće 
u Kostajnici gotovo na izust znao. Negdje na dunavskoj obali iskrcaju ladjari Marića na 
kopno i on obijajući tuđe pragove dodje u Segedin. Tu stupi Marić u gimnaziju kod Piari- 
sta i kao djak svrši s odličnim uspjehom sve razrede gimnazije i filozofiju. Kad je bio s tim 
gotov morao je misliti na to da odabere daljnje nauke koje će mu osigurati eksistenciju. 
Rieši se da će u popove i to u rodnoj biskupiji zagrebačkoj pa tako za nekoliko godina 'per 
pedes apostolorum 'i uz milodare župnika i vlastela dođe u Zagreb gdje je odlučio osobno 
se predstaviti biskupu"? i zamoliti ga, da ga primi u svoje sjemenište ...«!! 

Domišljati dvadesettrogodišnji Banovac, koji je tijekom školovanja i boravka u Segedinu 
i Subotici (1818.—1830.) dobro savladao latinski, njemački i mađarski jezik, prigodom 
susreta s biskupom u proljeće 1830. pročitao je već unaprijed pripremljenu pjesmu u nje- 
govu čast, koju je napisao na mađarskom jeziku,!? i koja je nakon biskupove pohvale iste 
godine tiskana. O tom zanimljivom događaju Tomić piše: »Da mu taj korak sigurnije 
uspije spjeva on magjarskim jezikom pjesmu u slavu Alagoviću, držeći da će tim biskupu 
kao rodjenu tobož Magjaru vanredno ugoditi. Što je smislio to je i učinio. Ode u biskupov 
dvor, gdje ga puste pred biskupa. Marić oslovi biskupa latinski i umoli ga, da bude pri- 
mljen u sjemenište, pa mu na koncu pozdravne ovacije predade magjarsku svoju pjesmu. 
Biskupu se svidjeo taj originalni mladićev postupak. Pjesma ne bijaše loša, a čini se, da se 
je biskupu svidjela. Ako si ju sam spjevao, reče biskup na pol ozbiljno na pol u šali, onda 
ima u tebe dara. Hvala ti! Nu reci mi sada nisi li imao nikoga koji bi te meni preporučio. 
Ti znaš, da je danas velika navala mladića u seminarije. Nemam nikoga Vaša ekselencija! 
Odgovori otvoreno mladi Marić. Ja sam sirota bez otca i matere, pa se nadam da me to 
najviše preporuča visokoj Vašoj milosti. Biskupa osvoji taj iskreni odgovor smionoga duc- 
mastog mladića. Fides tua te salvum faciet reče mu. Ja te primam u sjemenište ... Tako je 
Marić postigao sam sobom nešto, što mnogi ni uz velike protekcije nisu mogli postići.«!? 
Tonzuru je primio 15. prosinca 1830., a za svećenika ga je zaredio, kao već poznatog pre- 
porodnog pjesnika, 18. kolovoza 1833. upravo biskup Alagović, istoga dana kada su za 
svećenike zaređeni poznati ilirci Pavao Štos, Josip Kundek, Andrija Stipić i dr.'* Preporod- 
ne ideje na području Banske krajine Marić je neumorno promicao kao duhovni pomoćnik 
u Sunji i Viduševcu (1833.—1838.) te kao kapelan i župnik župe sv. Ilije u Maji od 1838. 
godine. Od 1852. upravitelj je župe sv. Stjepana u Novoj Gradiški, 1859. vicearhiđakon 
novogradiškog kotara, zagrebački kanonik od 1860., dubički arhiđakon postao je 1867., 


!" Zagrebački biskup Aleksandar Alagović (Malženice kod Trnave, Slovačka, 30. prosinca 1760. — Zagreb, 18. 
ožujka 1837.). Potječe iz hrvatske plemićke obitelji koja se pred Turcima sklonila iz Slavonije u Slovačku. Za 
zagrebačkog biskupa imenovan je 1829., a papa Pio VIII. potvrdio ga je 1830. godine. Djelovao je u javnom 
životu Zagreba i Hrvatske. (Usp. o njemu opširnije, Nikola ŽIC, Aleksandar Alagović biskup zagrebački 
osnivač požeškog orfantrofija, Požeška kolegija, Sl. Požega, 1935., 22—23.) 

"JE. TOMIĆ, nav. dj. 

? Prema Nikoli Žicu, izvornik ove prigodnice ispjevane biskupu Alagoviću glasio je: Kćgyelmćs meltosdgos 
es fo tisztelendo Alagović Sandor ur o excellentiajdnak Zdgrdbi piispoknek... st. Jakab hava 25-ken tortent 
beiktatasa alkalmdval mely Tisztelettel ajdnlya Marić Josef bolcselkedes Il ik evi Halgdtoja, Zagreb, 1830. 

5 JE. TOMIĆ, nav. dj. 

“4 Stjepan ORTNER, Život i rad Pavla Stoosa hrvatskog pjesnika i svećenika, Zagreb, 1907., XI. 


157 


I. Golec, Banska krajina u djelima svećenika Josipa Marića (1807.—1883.) i Pavla Lebera ... 


opat Sv. Lamberta de Vasarhellyja 1870., katedralni arhiđakon 1879., a čazmanski prepošt 
(prepozit) postao je 15. listopada 1880. godine.!" Od 6. kolovoza 1862. do 1864. obavljao 
je dužnost dijecezanskoga školskog nadzornika Zagrebačke nadbiskupije i bio predsjed- 
nik županijskoga školskog odbora,!'“ gdje se zauzimao za preuređenje hrvatskog školstva. 
Umro je u Zagrebu 30. travnja 1883. u kuriji br. 19. a prigodom njegove smrti u memori- 
jalu je upisano »/mmortalis memoriae Bani Jellačić erat familiaris, insignem in eo subin 
nactus Petronum et Amicum« (Mem 140.)."" Župnoj crkvi u Kostajnici oporučno je ostavio 
500 for., rođacima 400 for., a univerzalni baštinik bila je katedralna crkva u Zagrebu. Pri- 
godom Marićeve smrti nije bilo zapaženijih nekrologa, osim onog u Katoličkom listu br. 
144. od 1883. godine. Pjesmom, kako i dolikuje, na dan ukopa, sjetio ga se njegov sudrug 
i preporoditelj Ivan Trnski, koji u zadnjoj kitici piše: 


»Putujućem u mir Mirogoju 
Ban sa bielca na banskom si trgu 
Sabljom maše posljednji ti pozdrav, 
Krajišnička eto puče puška 
U čast tebi častnu pokojniku, 
Majski drug tvoj, haran spominjalac 
I Hrvatstva i tvojih vrlina 
Bratske pažnje, vesele ti duše, 
Gudalom ti eto napuštenim 
Gudi sjetno, tužaljku ti slaže, 
Dužnik slavi uspomenu tvoju!«!? 


Već smo spomenuli da su korisne podatke o preporodnim gibanjima u Vojnoj krajini, o 
životu krajišnika, njihovim običajima i ostalim segmentima društvenog života u Banskoj 
krajini u svojim radovima ostavili i drugi svećenici koji su rođeni na tim krajiškim prosto- 
rima, ili su tek kraće ili dulje vrijeme službovali u pojedinim mjestima Banovine. U pre- 
porodno doba ponajviše je to bilo izražavano kroz stihotvorstvo, a nakon revolucionarne 
1848., posebice nakon 1861., slomom apsolutizma, obnovom parlamentarizma i ponovnog 
aktualiziranja ukidanja Vojne krajine i njezina vraćanja pod hrvatski suverenitet, književ- 
no-povijesne radove svećenika, u kojima važno mjesto zauzimaju teme iz života banskih 


Rudolf STROHAL, »Marić Josip«, u: Znameniti i zaslužni Hrvati te pomena vrijedna lica u hrvatskoj povije- 
sti od 925.—1925., Zagreb, 1925., 174. 

Antun CUVAJ, Građa za povijest školstva kraljevina Hrvatske i Slavonije od najstarijih vremena do danas, 
Zagreb, 1908., 2, 732. 

OA-OF (Iz ostavštine pok. istraživača bansko-krajiške prošlosti Matije Filjaka). 

Ivan TRNSKI, »Uspomeni Josipa Marića«, u: Pozor; 13 (1883.), 100, 2. 

Između ostalih treba spomenuti i pravoslavnog paroha Nikolu Begovića (1821.—1895.), koji je u Nevenu za 
1856. objavio stručno-popularni članak »Banska krajina«. Članak je većim dijelom pisan na temelju povije- 
snih radova iz 18. i prve polovine 19. stoljeća. Unatoč dosta realnom pokazivanju stanja glede nastanka i raz- 
voja Banske krajine, moramo primijetiti da se njegova, inače povjesničarima poznata velikosrpska nastojanja 
osjećaju i u ovom radu. Primjerice, nekritički tvrdi da je Banska krajina u prvoj polovini 17. stoljeća naseljena 
»čistim ovejanim Srbinom« i pritom kritizira Ivana Kukuljevića i druge povjesničare što te doseljenike, kra- 
jišnike nazivaju: Uskoci, Vlasi, Iliri i Raci. 

krajišnika, možemo pratiti i vrednovati u spomenicama župa, romansiranim pripovijetka- 
ma s temama iz prošlosti te ostalim stručnim i znanstveno-povijesnim radovima. 

Visoko mjesto na ljestvici svećenika koji javno djeluju u drugoj polovini 19. stoljeća nedvoj- 
beno zauzima Pavao Leber, »uzoran svećenik, veliki dobrotvor, narodni prosvjetitelj, povje- 
sničar i pučki pisac«.““ Rođen je 8. prosinca 1844. u Glini, stožernom središtu Prve banske 
pukovnije,"' mjestu gdje su u prvim godinama njegova života već odzvanjali zvuci Lijepe 
naše,“ a preporodnu iskru koja se širila iz civilne Hrvatske po Banovini, unatoč krutome 
krajiškom ozračju, rasplamsavali su pukovnik Josip Jelačić,“ krajiški upravni časnici Ivan 
Trnski,“ Mojsije Baltić,“ kadet Josip Runjanin, svećenici Josip Marić, Josip Akšamović?* 
i dr. Leberov otac Ivan bio je maltar na glinskome mostu i gostioničar, a majka Barbara 
rođ. Kraker bila je domaćica. Pučku školu završio je u Glini, nižu gimnaziju u Požegi, a 
višu gimnaziju i bogosloviju u Zagrebu. Za svećenika je bio zaređen 27. srpnja 1869., a 
potom, prema vlastitom iskazu, piše Leber: »... bio sam najprije kapelan u Kostajnici (1. 10. 
1869.—25.11. 1869.), a onda kapelan i kateheta u Petrinji od 25. 11. 1869. — 28. 5. 1871. Za 
administratora u Maju odredjen, bio sam ondje od 28. 5. 1871. — 8. 12. 1872. kano admini- 
strator a tad kao župnik od 8. 12. 1884. Što sam ondje po crkvu i župu učinio, pripovieda 
Spomenica župe Majske. Imenovan 17. 11. 1884. za župnika Glinskoga otišao sam iz Maje 
8. 12. 1884. Rastanak iz Maje bio je srdačan, a i dolazak istoga dana u Glinu. Župljani Maj- 


2 

Mijo DUKIĆ, Glina i okolica, Glina, 1980., 162. 

Prva banska pukovnija utemeljena je 1845./6. sa sjedištem u Glini, iste godine kada je ustrojena i Druga ban- 
ska pukovnija sa sjedištem u Kostajnici, a od 1853. sa sjedištem u Petrinji. Dakle, Banska je krajina već od 
tada bila podijeljena na dvije pukovnije, odnosno regimente. Budući da je ovdje riječ o području pukovnije 
koja ima sjedište u Glini, treba spomenuti i satnije koje su ulazile u sastav te pukovnije: Čemernička, Vrano- 
vinska, Glinska, Majska, Klasnička, Malogradačka, Kraljevčanska, Gorska, Stankovačka, Bovička, Lasinjska 
i Vrginmošćanska. 

Najvjerojatnije ju je uglazbio Josip Runjanin (1821.—1878.), onodobni kadet Prve banske pukovnije u Glini, 
na tekst pjesme Horvatska domovina Antuna Mihanovića. Neki misle da je Lijepu našu skladao onodobni 
kapelnik pukovnijske glazbe u Glini Josip Wendl. Nesporno je da su je časnici i poznatiji građani pjevali u 
Glini već tijekom 1846. dakle gotovo 50 godina prije njezina proglašenja hrvatskom himnom (1891.). (Usp. o 
tome, Pjevački vjesnik, 6 (1910.), 10, 108-109; Milan BABIĆ, »U Glini je prvi put 1846. g. odjeknula hrvat- 
ska himna«, Jutarnji list, 29 (1939.), 10029, 12. 

Josip Jelačić, glinski pukovnik, hrvatski ban (1801.—1859.). Od 1841. potpukovnik, a od 1842. pukovnik Dru- 
ge banske pukovnije sa sjedištem u Glini. Pristaša hrvatskoga narodnog preporoda, suradnik Gajeve Danice, 
prijatelj svećenika Josipa Marića i prevoditelj nekih njegovih pjesama na njemački jezik. U vrijeme službova- 
nja u Glini pisao pjesme i bio prvi predsjednik glinske podružnice Hrvatsko-slavonskog gospodarskog društva 
iz Zagreba (1843.). U Glini djelovao do izbora za hrvatskog bana u ožujku 1848. godine. 

Ivan Trnski, krajiški časnik, književnik (1819.—1910.). Na području Banske krajine službovao je od 1831.i 
to prvo kao krajiški upravni vježbenik u stožeru Druge banske pukovnije sa sjedištem u Petrinji. Od 1842. 
pa do prosinca 1846. radio je u stožeru Prve banske pukovnije sa sjedištem u Glini te satnijama u Gorama i 
Maji. U Maji se 1846. gotovo svakodnevno, prema vlastitom priznanju, družio sa župnikom Josipom Marićem 
i tijekom 1848. zajedno s njim predvodio onodobni »ilirski krug« u Glini. U Glini je napisao više prigodnih 
pjesama i budnica. 

Mojsije Baltić, krajiški upravni časnik i gospodarski stručnjak (Gora kod Petrinje, 19. veljače 1804. — Zagreb, 
21. listopada 1879.). Godine 1827. na školovanju u Grazu upoznaje Lj. Gaja. Od 1835. djeluje na području 
Druge banske pukovnije koja je imala sjedište u Petrinji. Širi ilirske ideje, surađuje s pukovnikom Jelačićem, 
Trnskim i dr. Od 1848. živi i radi u Zagrebu. 

Josip Akšamović, svećenik (Ferićanci, 11. veljače 1818. — Dubranec, 5. studenoga 1877.). Za svećenika zare- 
đen 1842. godine Od 1845. bio duhovni pomoćnik župe sv. Lovre u Petrinji, a kao vojni kapelan s postrojbama 
Druge banske pukovnije otputovao je na bojište u Italiju, gdje je proveo gotovo dvije godine i bio odlikovan 
odličjem zlatnog križa »za pobožne zasluge«. Nakon povratka s ratišta bio kapelan i župnik u Viduševcu kraj 
Gline, a od 1861. župnik u župi Dubranec. 

ski proveli su me kolih do Gline a Glinjani s kolima došli u Maju, te iz župnog stana glinskog 
išlo se je u procesiji u župnu crkvu, gdje sam misu služio i propovijed rekao ... Sastavio sam 
god. 1885. novi Status animarum, a god. 1889. Spomenicu župe glinske, u koju sam ulo- 
žio mnogo truda i vremena.«*" Godine 1895. imenovan je zagrebačkim kanonikom, postaje 
katedralni župnik i proarhiđakon (1896.—1902.). Godine 1902. imenovan je komorničkim 
arhiđakonom, 1910. opatom B. D. Marije de campo zagrabiensi, 1911. katedralnim arhiđa- 
konom, 1914. izabrao ga je Kaptol za prokantora, a 4. ožujka 1915. imenovan je lektorom. 
Od 1910. do 1915. predsjednik je centralnog povjerenstva za umirovljenje svećenika, a od 
19. lipnja 1906. do 1. studenoga 1911. predsjednik Književnog društva sv. Jeronima, u »kom 
si je stekao velikih zaluga oko povećanja družtvenih članova, utemeljio podjedno zakladu 
od 5000 for. u korist toga družtva«.?* Glavna odlika njegova predsjedništva bila je ta što je 
on sa svojim »društvom živio kao što loza živi sa svojim grozdom ... u jednoj uskoj zajed- 
ni«.? Umro je u Zagrebu 13. studenoga 1919. Ostavio je više od 100 raznorodnih priloga i 4 
knjige. Gotovo da i nema rada u kojem podrobno ili barem djelomice ne piše o pojavama iz 
krajiške prošlosti, današnje Banovine. Radovi su mu razasuti po mnogobrojnim časopisima, 
novinama, kalendarima i župnim spomenicama. Do danas nisu vrednovani, postoji tek dje- 
lomična bibliografija njegovih radova,*“ a o njemu kao zapaženom piscu Banovine pisano je 
rijetko i nedostatno. Osim prigodnog članka Ferde Rožića, objavljenog u kalendaru Danica 
1913. godine, kraćih nekrologa u povodu njegove smrti i nešto opširnijeg životopisa Mije 
Dukića"!, svećenik i pisac povijesnih crtica Banske krajine Pavao Leber prešućen je u na- 
šim leksikografskim izdanjima i biografskim leksikonima, osim dobrog članka u Hrvatskom 
leksikonu pisaca (Zagreb, 2000., str. 451-452). Vjerujemo da će i ta nepravda biti uskoro 
ispravljena u jednom od sljedećih tomova Hrvatskoga biografskog leksikona što ga izdaje 
Leksikografski zavod »Miroslav Krleža« u Zagrebu. 

Za razliku od Lebera, svećenik i pjesnik Marić tek je nešto bolje prošao. Dobio je mjesto, 
iako skromno, s dosta neprovjerenih i nepouzdanih podataka, u znamenitom Wurzbacho- 
vu leksikonu, u spomenknjizi Znameniti i zaslužni Hrvati 925.-1925. i Lekiskonu pisaca 
Jugoslavije.??* U hrvatskim enciklopedijama i leksikonima prešućen je kao i Leber. Stoga 
ovim radom tek djelomice ispravljamo nepravdu prema tim svećenicima. 


1. Josip Marić — preporodni pisac Banske krajine 
U zadnjim godinama gimnazijskog školovanja u Segedinu i Subotici, Marić je dobro oba- 


viješten ne samo o onome što se događa u njegovoj rodnoj Kostajnici i Banovini nego i 

Pajo LEBER, »Župa Glinska od godine 1800. do godine 1896.«, u: Spomenica župa Maja, Viduševac, Glina, 
Mala Solina (uredio Juraj Jerenić, župnik), Glina, 1998., 511. 

2" OA-OF. 

Ferdo ROŽIĆ, »Pavlu Leberu«, u: Danica, koledar za godinu 1913. u Zagrebu 1912., 194. 

Stjepan BIĆANIĆ, »Povijest književnog društva sv. Jeronima«, u: Vjesnik Književnog društva sv. Jeronima, 
god. IV., Zagreb, 1917., br. 4—5., 92—106. 

Mijo DUKIĆ, nav. dj., 161-164. 

>? Usp. o tome: Constantin von WURZBACH, Biographisches Lexikon..., Wien, 1867., 16, 443; R. STROHAL, 
»Marić Josip«, u: Znameniti i zaslužni Hrvati 925.—1925., Zagreb, 1925., 174; M. i V. ŽIVANČEVIĆ, »Marić 
Josip«, u: Leksikon pisaca Jugoslavije, Novi Sad, 1997., 4, 104-105. 

o preporodnim nastojanjima u civilnoj Hrvatskoj, ponajprije u Zagrebu, njezinu kultur- 
nom središtu. Kao gimnazijalac pozorno prati razmišljanja onodobnih prvaka hrvatskoga 
narodnog preporoda: Tome Mikloušića, Ignaca Kristijanovića i Ljudevita Gaja. Budući 
da u to vrijeme još nema potpunog suglasja o smjeru preporodnih kretanja, ponajprije 
glede jezične reforme, Marić je neodlučan i nema čvrsto stajalište kome se u tom trenutku 
prikloniti. Stoga je i njegov književni rad, odnosno stihotvorstvo u književnom smislu, 
sve do 1831./2. obilježen dvojbama i nedoumicama koje je na svojevrstan način nastojao 
ravnomjerno prevladati. Pozornom analizom njegovih pjesama stječe se dojam da je u 
toj neodlučnosti htio udovoljiti zagovornicima kajkavštine i štokavštine, iako ga većina 
književnih povjesničara do 1831. svrstava među pristaše Mikloušića i Kristijanovića, a tek 
potom Gaja. Budući da je više od jednog desetljeća živio u Mađarskoj, pjesme je pisao i 
na mađarskom jeziku, ali se »nije odnarodio«, kao što primjećuje Nikola Žic, već je ka- 
snije »pristao uz Gaja i pjevao pjesme na hrvatskom jeziku«. Prvu pjesmu koja se znatnim 
dijelom odnosi na Bansku krajinu Marić piše u ljeto 1829., a njezino prvo izdanje, prema 
Kukuljeviću, krajem iste godine tiskano je u Budimu.** Pjesma je ispjevana posthumno, 
a slavi generala Pavla Radivojevića,** zapovjednika Bansko-Varaždinsko-Karlovačke Ge- 
neralkomande u Zagrebu, koji je tu čast obnašao od njezina ujedinjenja 1823. do iznenad- 
ne smrti u Veroni 15. srpnja 1829. godine.** Vijest o smrti potaknula je Marića da na svoj 
način zahvali osobi koja je, što je on vrlo dobro znao, pripomogla preuređenju vojnog 
komuniteta Kostajnice u razdoblju od 1824. do 1828. godine i poticala gospodarski razvoj 
na tom području. Ali prije svega on u toj nekrološkoj poemi odaje priznanje i slavi Radi- 
vojevića kao moćnog zaštitnika krajišnika i ostalih slavenskih država, primjerice Bosne i 
Srbije, koje i sad » Turci pod jarmom dave«. Među prvim preporoditeljima u pjesmi veliča 
Iliriju 1 ilirstvo, pod krajišnicima podrazumijeva hrvatske pukovnije, a pod krajišnikom 
hrvatskog vojnika. U pjesmi koristi neke motive preuzete iz srpskih narodnih pjesama. A 
vjerojatno je iz tih razloga ta ilirska poema drugi put našla mjesto i bila tiskana u Ljetopisu 
Matice srpske u Budimu 1831. godine.?" Marić kao rođeni štokavac krajem 1830. i tijekom 
1831. podjednako piše, odnosno pjeva na štokavskom i kajkavskom narječju, iako mu je 
bliže ono prvo. On, čini se, tih godina teži udovoljiti i Gaju i Mikloušiću. Prepoznajemo 
to i u pjesmi /zkra domorodne lyubavi VP gospodinu Th. Mikloushich, plebanushu Zte- 
nyevechkomu, tiskane u Zagrebu početkom 1831. godine. U toj prigodnici Marić veliča 
Mikloušića, koji je za njega Vergilije, a koliko je Ateni bio Platon, Rimu August, Bruto i 
Kato, toliko je Hrvatima Mikloušić, »jer on je njima pokazao put, samo su tvrda srca, pa 

Nikola ŽIC, Aleksandar Alagović biskup zagrebački osnivač požeškog orfantrofija, Požeška kolegija ..., Slav. 
Požega, 1935., 24. 

Ivan KUKULJEVIĆ, Bibliografia hrvatska, Zagreb, 1860., 90. Prema Kukuljeviću, to prvo izdanje tiskano je 
pod naslovom Plač kraišnika po smerti Radivojevića. 

Constantin von WURZBACH, Biographisches Lexikon des Kaiserthums Oesterreich, Wien, 1872., 24, 201— 
202. 

O njemu opširnije vidi u: Militćir Schematismus des osterreichischischen Kaiserthums, Wien, 1830., 476. 
Pun naziv pjesme objavljene u Ljetopisu Matice srpske glasi: Plač' krajišnika po smerti preuzvyšenoga gos- 
podina Pavla Barona od' Radivoević', C. K. istinitoga tajnoga sovetnika, austriansko cesarskoga Leopold * 
Ordena komandera, rusisko cesarskoga St. Anne, i kralevsko sardinskoga St. Mauricius i Lazara ordena 
Velikoga Kersta kavalera, feldcajgmajstera i vlastitelja Piešačke regimente Nr. 48 (Bibliografija rasprava, 
članaka i književnih radova, Zagreb, 1961., 643.). 

ne će da vide da je on radio za njih. Mrtvilo svuda, te nema dosta nade, da će se brzo iz 
njega probudit.«? 

Ljudevita Gaja, koji u Pešti budno prati što se događa u Zagrebu i stari pravopis naziva 
»zlopisom« ili »krivopisom«, o novotiskanim pjesmama i njihovim autorima izvještava 
Dragutin Rakovac. U pismu Gaju od 20. siječnja 1831., pisanom na »krivopisu«, zbog 
čega je Gaj ostao »gorko osupnut«, Rakovac o Marićevoj novoj pjesmi, koju je on čitao 
još u rukopisu piše da Marić »takaj cherni Dijak, koj bolye Granicharzki govori, koj iz 
njegove peszme videti moreju, terszi sze vendar szvoje govorenye nashemu prizpodobiti. 
— Nemora vendar Nyim nepovolyno biti, da on szvoju peszmu Mikloushichu je alduval, 
ar to szamo zato vchinyeno je, kajti drugoga ni bilo, tesko sze pak je videlo selnomu 
muchati. — Ovo Nyim poshilvam nyegovu peszmu dvakrat; jednu, na grubom dvojliztu, 
koju on tizkati je izručil, nego vendar Mikloushich platil; drugu na finom dvojliztu, koju 
Miklouschich videchi, da nekoje rechi ne Horvatzke nahadyju sze, drugoch tizkati je dal, 
nego z premenybum naj prizpodobiju obodvoje.«?? Početkom rujna 1831., Marić nekoliko 
dana boravi kod rodbine u Kostajnici i prisustvuje velikom slavlju tamošnjih žitelja upri- 
ličenomu povodu ustoličenja Alojzija Kristijanovića“" za kostajničkog župnika. Svečanost 
je obavljena 11. rujna 1831. prema strogo službeno propisanom ceremonijalu, koji je tada 
vrijedio u cijeloj Vojnoj krajini pa tako i Banovini. Od svećenstva in spiritualibus insta- 
lator je bio petrinjski župnik Mihalj Vučić, a od Banske generalkomande in temporalibus 
potpukovnik Druge banske pukovnije Luka Medin, od 1834. do 1837. zapovjednik Prve 
banske pukovnije u Glini. Taj događaj, koji je nedvojbeno snažno djelovao na mladoga 
Marića, to više što se radilo o njegovu rodnom gradu, nakon povratka u Zagreb opisao je 
i tiskao u svome dotada najopsežnijem djelu. U knjižici na 18 stranica,*! tiskanoj »pri Fe- 
renczu Suppanu« najvjerojatnije krajem 1831. godine, on pjeva po uzoru narodne vile, i to 
u desetercu. Predstavlja nam se kao krajiški »čobanin« kome je u detalje poznata prošlost 
toga područja ali i susjednih krajeva. Osjeća da njemu pjesniku bolje pristaje taj naziv 
(čobanin) koji se preko Une širio po cijeloj Krajini, a novi župnik činom instalacije po- 
staje duhovni pastir i otac pjesniku »čobaninu« i njegovim graničarima. U samom uvodu 
Marić, pjesnik čobanin, naslonjen na štap sa sviralom za pojasom tužno gleda preko Une 


3 Đuro ŠURMIN, Hrvatski preporod od godine 1790.—1836., 1., Zagreb, 1903., 017. 

% Velimir DEŽELIĆ, Pisma pisana Dru. Ljudevitu Gaju i nćki negovi sastavci (1828.-1850.), Zagreb, 1909., 
167. 

* Bliži rođak jednog od prvaka hrvatskoga narodnog preporoda Ignaca Kristijanovića. Također se bavio pjesniš- 
tvom, a pisao je samo na latinskom jeziku. Upravitelj župe u Kostajnici od 1831. do 1838. godine, a potom u 
Lovrečini. Usp. Paškal CVEKAN, Kostajnica i franjevci, Kostajnica, 1982., 108; Kostajnica - sakralno-povi- 
jesni vodič, Kostajnica, 1991., 33; Rudolf STROHAL, »Nekoliko latinskih pjesnika iz Hrvatske u 19. vijeku«, 
Hrvatska prosvjeta, 1 (1914.), 9/10, 465-467. 

*“! Izvorni naslov knjižice glasi: CHOBAN NA KRAINI ILITI ISPIS INSTALATIE PREPOSHTOVANOGA 
GOSPODINA ALOYZIE CHRISTIANOVICSA, PERVO, MUDROLJUBCEV U KERSTJANSKOM NA- 
UKU NAUCHITELJA, ACHADEMIE ZAGREBACHKE PREDIKATORA, PLEMENITIH CARSKOGA 
CONVICTA VICE-REGENSA, SLAVNIH VARMEDJAH ZAGREBACEKE, I VARASDINSKE SUDSKO- 
GA STOLA PRISEDNIKA, sada pako KOSTAJNICHKOGA XUPNIKA BIVSHE DANA 11. SEPT. 1831. 
PO JOSIPU MARICHU, Kleriku Bishupie Zagreb, i Bogoslovu u drugom Ljetu. Vu Zagrebu, Pritizkano pri 
Ferenczu Supannu. (Kopija cijelog izvornika u posjedu autora ovog rada. Na originalu nema godine izdanja. I. 
Kukuljević, koji donosi tek znatno skraćeni naslov pjesme, tvrdi da je tiskana 1831. godine Vidi: Bibliografija 
hrvatska, Zagreb, 1860., 90.) 

u Bosnu u kojoj »se Mjesec nadvisio i sveti Krix jako ponizio ...« Poznavajući teško stanje 
raje, ne može odoljeti boli i suzama koje same teku te dalje niže elegijske stihove: 


Slavna Bosno znash li ono vreme? 
Kad poznala nisi tursko breme, 
Kad pod jarmom nisi uzdisala, 

I postanje tvoje proklinjala, 
Kadje tvoja kruna s'krixom sjala, 
Dobro si se i nadala; 

A sada si sasvim zapustjena, 

I prelepom slavom opustjena. 
Ti na rastu krixa izrezujesh, 

I krijuch se njemu ponizujesh. 
Jer na Cerkvi nesme 'ga imati, 
Tkoche dulje Svjeta uxivati. 
Gdichesh najti duhovnog Pastira? 


Nakon opisivanja stanja u Bosni, pjesniku prilazi »zlatna vila«, koja ga odnosi na brdo 
Djed iznad Kostajnice da s te krvlju natopljene povijesne uzvisine promatra cijelu sve- 
čanost. Prije samog čina ustoličenja on tu razgleda ostatke srednjovjekovnih kostajničkih 
utvrda i ruševine dviju crkava što su sada plandište ovcama. To ga vraća »u vremena sta- 
ra« i pomisli na »Zrinovića bana i ljutog zmaja Frankopana«. Te su uspomene na njega 
snažno djelovale, a kad su ga te misli ostavile, pjesnik iznenada kao iz sna, pun nekog 
blaženog nadahnuća, počne pjevati nove stihove koji se provlače kroz osam kitica. Na- 
kon toga slijedi opis čina ustoličenja uz pucnjavu topova i nazočnost gotovo svih žitelja 
Kostajnice i mnoštvo graničara okolnih mjesta. Posebice se doimaju starci pod sijedim 
»lasimah«, a o graničarskim majkama koje su u naručju držale malu djecu on pjeva: 


A matere Djecu uzdizashe, 
Gozpodina perstom kazivashe 
Dabsi dobro njega upamtili, 
I na mlada serdca nashtampali. 
Vidish chedo! Majke govorashe 
I u uva polahko shaptashe; 
Onajche tvoj sad Uchitely biti 
Onaj che te Sine! nauchiti, 
Kako treba Bogase bojati 
I Starieg svoga poshtovati. 


Marić potom u stihove pretače govor vicearhiđakona Vučića i službeni govor pukovnika 
Medina, koga uspoređuje s Herkulom iz Banalske brane (krajine). Pukovnik se nakon 
pozdrava oduševljenih graničara okrenuo prema Kristijanoviću i u jednom času »britku 

sablju tadje iztergnuo, Tri put rame pastira kucnuo ...« i tim zanimljivim činom potvrdio 
da vrhovne krajiške vlasti u Beču i službeno priznaju novog župnika u Kostajnici. Pri kra- 
ju ceremonije prikazan je već uobičajeni narodni obred u Krajini, u kojem tri kostajnička 
žitelja prilaze novom župniku Kristijanoviću: 


Tri puta ga od zemlje dignushe 
Itri puta Vivat! Podviknushe; 
Regimentska Banda zasvirashe 
A topovi strashno zajechasche. 
Sad svi skupa u Cerkvu pojdoshe 
Svetu Missu slushati dojdojshe. 


Pri kraju toga panegerika pjesnik pun zasnosa posvećuje tri kitice novom duhovnom pasti- 
TU U Krajini koji je na to mjesto došao iz civilne Hrvatske. Prvi stihovi počinju ovako: 


Diko nasha Chistianovicshu, 
Philoshophe u mudrome vichu. 
Nut! pogledaj dobre Granichare 
Gdjeti Serdca predaju za dare. 
Radujse sad junachka Kraino! 
Hitro teci ladna vodo Unno 
Kad zadobi dobrog Pastira, 
Da ti ovce vuk nikad ne dira. 


Ali ovdje još nije kraj te povijesne svečanosti u Hrvatskoj Kostajnici, jer tek sad stupaju 
na pozornicu kostajničke »djevice« i hrabri graničari, pa u kolu »junachke pjesme zapje- 
vashe«. A na samom kraju pjesme Marić svoje osobno veselje ponovno pretače u stihove i 
ne zaboravlja da na ovim prostorima zajedno u slozi žive graničari katoličke i pravoslavne 
vjere. Zato u obraćanju »liri« koja je dosad cjelokupno stado, tj. graničare, napajala s tu- 
gom, moli da to odsad krene s »radostjom Izhoda i Zapada«. Za razliku od prethodne pje- 
sme posvećene Mikloušiću, koju je većim dijelom ishitrio kajkavštinom, Marić se ovom 
prigodnicom nastoji što više približiti Gaju, ali ni to nije ono što je Gaj tražio, budući da 
je tu riječ o svojevrsnoj mješavini jekavštine, ikavštine i kajkavštine.+? 

Čistom kajkavštinom Marić ponovno piše krajem 1832. i početkom 1833., kada je knjižica 
tiskana. Riječ je o jednom prijevodu, prvom »takve vrsti u kajkavskoj književnosti u koju 
unosi nova obzorja i tragove dalekih kultura«, o čemu je podrobno pisao Mijo Korade.#? U 
siječnju 1833., kao bogoslov treće godine, u tiskari Franje Župana objavljuje četvrtu prigod- 
nicu, mnogo kraću od prethodnih, a posvećuje ju novoimenovanom zapovjedniku Druge 
banske pukovnije Ivanu pl. Bogoviću. Pod naslovom Novo [eto na kraini iliti slava pre- 


# J.D., »Stogodišnjica prigodnice u čast kostajničkog župnika«, u: Jutarnji list, 20 (1931.) 7147, 25. 

4 Riječ je o djelu /ndianzki mudroznanecz ... na Horvatzki jezik preneshen. O tome podrobnije vidi: Mijo KO- 
RADE, »'Indijanski mudroznanac* u hrvatskoj književnosti«, u: Dani hvarskog kazališta, 23 (1997.), Split 
1997., 384—396. 

svet. gosp. Ivana plem. od Bogovicha, oberstara i komendanta II ban. regimenta itd.“ I iz 
tog djela zrcali se pjesnikova sklonost prema pisanju prigodnih pjesama, što je, uostalom, 
prisutno u gotovo svih preporoditelja, koje posvećuje uglednim osobama iz javnog života 
civilne Hrvatske, a ponajviše Banske krajine. Nakon Radivojevića, visoko pozicioniranoga 
krajiškog časnika, on ovdje pjeva o najvažnijoj osobi državne vlasti na području Druge ban- 
ske pukovnije, predstavniku krajiških vojnih vlasti Generalkomande u Zagrebu i Dvorskoga 
ratnog vijeća u Beču. Dobro mu je bilo poznato djelovanje Bogovićeva prethodnika Johana 
Sivkovicha, pa se nada, zajedno sa svojim graničarima, da će i u novoj 1833. godini pukov- 
nik Bogović“ nastaviti s podizanjem gospodarstva, posebice kostajničke trgovine, izgrad- 
nje prometnica, gradnje mostova, crkava i pučkih škola.“ Pojedini stihovi navode nas na 
zaključak da Marić slavi Bogovića ponajprije kao Banovac i budući svećenik, a potom kao 
pjesnik. Znao je da se njegova želja glede povratka na Banovinu, nakon završene bogoslo- 
vije, uz odobrenje crkvenih vlasti, može ostvariti tek konačnom potvrdom krajiških vojnih 
vlasti. Stoga vjerujemo da su i te okolnosti, uz navedeno, mogle potaknuti Marića na pisanje 
te pjesme, to više što nam je poznato da je uz naklonost pukovnika Bogovića, nedugo nakon 
zaređenja, dakle u jesen 1833., počeo službovati kao duhovni pomoćnik u Sunji, također sre- 
dištu jedne od satnija Druge banske regimente, mjestu tek nekoliko kilometara udaljenom od 
njegove rodne Kostajnice. U preporodnome književnom krugu pjesma je dobro prihvaćena, 
a Stanko Vraz u pismu Dragutinu Rakovcu 31. prosinca 1833. piše da je pročitao Marićevu 
pjesmu pisanu u narodnom duhu, posvećenu »nekom oberstaru pograničarskem«,“" ali sma- 
tra da on ipak bolje opisuje i priča negoli pjeva. 

Početkom izlaženja Gajeve Danice, tijekom 1835. javlja se radovima iz dalje hrvatske 
prošlosti. Prva mu je pjesnička pripovijest Prijateljstvo hercegovo, utemeljena na narod- 
noj predaji, a odnosi se na razdoblje vladavine kralja Trpimira (928.—935.), te pjeva o že- 
nidbi kraljeva sina s kćerkom kosovskog župana Marka.* Druga mu je pjesma Razstanak 
Šerežana od svoje supruge“, ispod koje je po prvi put potpisan kao /lir iz Hrvatske. Za 
razliku od prethodne pjesme, ovdje on opet pjeva o Banskoj krajini, odnosno o junaštvu 
krajiškog vojnika koji razgovara sa suprugom uoči odlaska na bojište, primjerice: 


Mila ženo! Nemoj suze liti, 
Bratja zovu — a ja moram iti, 
Moja desna čuvat će krainu. 
Tko će od nas bežati boišće? 

Umrčti je slast — za domovinu. 


4 


E 


Cijeli naslov pjesme, zbog uobičajenih mnogobrojnih tituliranja, znatno je duži. Pjesmu je zabilježio i Ivan 
KUKULJEVIĆ, Bibliografija hrvatska, Zagreb, 1860., 208. 

Ivan pl. Bogović do 1831. obnašao je dužnost potpukovnika u Njemačkobanatskoj pukovniji br. 12. sa sjedi- 
štem u Pančevu, a nakon smrti Sivkovića (1831.) promaknut je u čin pukovnika i postavljen za zapovjednika 
Druge banske pukovnije sa sjedištem u Petrinji. Tu je čast obnašao do 1836. godine. 

Constantin von WURZBACH, Biographisches Lexikon des Kaiserthums Oesterreich, Wien, 1877., 35, 40— 
42. 

Građa za povijest kniževnosti hrvatske, u Zagrebu 1901., 3, 260. 

Danica Horvatska Slavonska i Dalmatinska, 1 (1835.), 33, 229-231. 

Isto, 294. 

Pjesma ima tek četiri kitice, a za nju Vladimir Gudel tvrdi da je to zapravo kroatizirana 
imitacija Schillerove pjesme Hektors Abschied i da je ona »upravo tipičan primjer za način 
kako su se njemačke pjesme prekrajale u hrvatske«. Njemački utjecaj u hrvatskoj prepo- 
rodnoj lirici uočava se i u nekih drugih ilirskih pjesnika.“ Sljedeće 1836. Marić, i nadalje 
Ilir iz Hrvatske, u stihovima, prema vlastitom iskazu, piše o istinitim događajima iz 16. 
stoljeća koji su ponovno vezani za ratovanje graničara s Turcima.*! 


Uz radove objavljivane u Danici, Marić 1836., još uvijek kapelan u Sunji, piše domoljub- 
nu pjesmu spjevanu u čast Josipa Schrotta prigodom njegova imenovanja naslovnim beo- 
gradskim biskupom. A prigodnicu biskupu Schrottu, pod nazivom Slavoglasje petrinske 
vile, iste godine posvećuje i Josip Kundek, petrinjski kapelan i Marićev sudrug iz bogo- 
slovije. Uspoređujući te pjesme, uočava se često spominjanje ilirskog imena i hvalospjeva 
biskupu. U razdoblju od 1836. do 1842. godine Ilirca i pjesnika Marića slabo se čuje. No 
od 1841., nakon osnivanja prvih političkih stranaka i dolaska u Glinu potpukovnika Josipa 
Jelačića, koji je već 1842. promaknut u čin pukovnika, a posebice nakon dolaska na po- 
dručje Banske krajine upravnog časnika Ivana Trnskog, Marićev društveni i kulturni rad 
dobiva novi zamah. On, tada već treću godinu župnik u Maji kraj Gline, opterećen mno- 
gobrojnim crkvenim poslovima, ima snage i pronalazi slobodno vrijeme za sudioništvo u 
snažno pokrenutom rasplamsavanju ilirske ideje upravo na području Prve banske pukov- 
nije. Zahvaljujući glinskome »ilirskom krugu«, u kojem Marić zauzima visoko mjesto, 
sa simpatijama se primaju vijesti o osnivanju središnjih hrvatskih institucija u Zagrebu. 
Upisuju se podupirajući članovi u Maticu ilirsku (hrvatsku), a 23. siječnja 1843. osnovana 
je i glinska podružnica Hrvatsko-slavonskoga gospodarskog društva iz Zagreba, koja s 
onom petrinjskom, utemeljenom istoga dana, prva »društvovno« povezuje Vojnu krajinu 
i civilnu Hrvatsku. U Glini su se tada »našli na okupu vatreni mladi ljudi«, kojima je »na 
čelu stajao vrijedni Josip Marić«, a uz njega »pristajahu« Ivan Trnski, Josip Runjanin, 
Josip Jelačić, Drakulić i dr. Marić u to vrijeme čini se da najbolje surađuje s Trnskim. U 
Danici od 2. rujna 1843. obojica pišu o nedavno umrlom pukovniku Mihajlu Čuiću.““ Trn- 
ski mu je na prvoj stranici posvetio pjesmu, a Marić na tri stranice piše iscrpan životopis 
utemeljen na dokumentima iz pokojnikove ostavštine. No, umjesto uravnotežena životo- 
pisa, potkrijepljena mnogobrojnim izvornim spisima, koje je posjedovao, taj prvi Marićev 
prozni prilog u Danici u većem djelu poprima značajke panegiričkog eseja. Slično je bilo 
kod Radivojevića, Bogovića i dr., samo što su tada prekomjerne pohvale bile pretočene u 
stihove. No, unatoč tome, najvažniji detalji iz životopisa su pouzdani. Primjerice, njegova 


% Vladimir GUDEL, Stogodišnjica hrvatskog preporoda, Zagreb, 1936., 79-80. 

Pjesma pod naslovom Nenadani svatovi objavljena je u Danici ..., 2 (1836.), 2, 5—7. 

Naslov pjesme glasi: Pčsma k slavi presvčtloga i prepoštovanoga gospodina Josipa Schrotta, Bčlgradske i 
Smederevske zakonito sjedinjene Cerkve posvetjenoga biskupa, Stolne Cerkve Zagrebacke Kustoša i Kanoni- 
ka Prepošta od orod, ali oront, Njih izvisjenosti gospodina biskupa zagrebackoga u duhovnoj službi suffraga- 
na, iu pravih verhovnoga sudca, mudroljubja doctora, više zupanijah sudbenoga stola prisednika. O prigodi 
na čest biškupsku uzdignutja u svoj poniznosti posvetjena po Josipu Mariću, kapelanu u Sunji — U Zagrebu 
pritiskano pri Franzu Suppanu 1836. 

»Josip Runjanin« u: Milan GRLOVIĆ, Album zaslužnih Hrvata XX. stoljeća, Zagreb, 1898.—1900. 

Mihajlo Čuić, krajiški časnik, pukovnik (Bročanci, 1765. — Glina, 15. lipnja 1843.). S krajišnicima Ogulinske 
pukovnije i Prve i Druge banske pukovnije ratovao na mnogim bojišnicama diljem Habsburške Monarhije 
i šire. O sudjelovanju s banskim krajišnicima u sklopu Napoleonove Ilirije u Rusiji (1809.—1813.) napisao 
sjećanja koje je s njemačkog jezika na hrvatski preveo svećenik Andrija Stipić 1838. godine. 

promaknuća i napredovanja na ljestvici vojnokrajiške hijerarhije i dužnosti koje je obav- 
ljao u pojedinim pukovnijama, odlazak s Ogulinskom pukovnijom na više ratišta tijekom 
Austrijsko-francuskog rata (1792.—1798.), njegov boravak s banskim krajišnicima u Ru- 
siji (1812.—1813.), službovanje u Prvoj banskoj pukovniji, kada je zbog veće sigurnosti 
krajišnika obavio regulaciju više naselja, a graničare koji su živjeli u drvenim kućicama 
po »brdima razbacanim« preselio »je k cesti« i sl. Marić je znao i za Čuićeve memoare u 
kojima je zabilježio potresna svjedočanstva o životu i smrti krajišnika, koji su sudjelovali 
u Napoleonovu pohodu na Rusiju, posebice tijekom bitke na rijeci Berezini 26. i 28. li- 
stopada 1812., kada je poginuo veliki broj Banovaca. Marić u prilogu piše i o otpuštanju 
hrvatskih krajiških postrojbi iz Francuskog Carstva i njihov povratak pod vlast austrijskog 
cara 1814. godine, a što je sve obavljeno pod zapovjedništvom Čuića: »Dne 16. o. n. (16. 
5. 1814.) izvede major Čuić na pijacu svoje Horvate, razvi pred njimi novu zastavu na 
kojoj s jedne strane bio dvoglavi orao, a na drugoj garb od Hrvatske sa krunom Ugarske 
zemlje i poče ovako govoriti: Junaci i bratjo! Evo orla našeg pravednog cara za kim već 
4 godine uzdišemo, evo grba naše majke domovine, koj će nas sa našom bratjom opet 
sdružiti.«?* Ovim Marićevim prilogom vjerojatno je bio ugodno iznenađen Ljudevit Gaj, 
koji je u ime uredništva u bilješci ispod teksta napisao da s iskrenom radošću pozdravlja, 
opet nakon više od pet godina, gospodina spisatelja na polju narodne književnosti, jer do- 
bro je znano koliko je njegovo vješto pero imalo udjela u razvitku naše narodnosti. Stoga 
se uredništvo nada da će Marić poslije tako duge stanke opet češće »narod svoj krasnimi 
plodovi svoga duha obdarivati«.?* A mi bismo mogli primijetiti da se Marić ispod svojih 
tekstova više ne potpisuje kao /lir iz Hrvatske, već samo kao župnik. 


Marić i Trnski složno djeluju i prigodom predstavljanja nekih pjesama Trnskoga 1843. 
posvećenih pukovniku Jelačiću, a tu ponajprije mislimo na pjesmu Ljubimo te naša diko, 
koju je uglazbio Josip Runjanin, pjesmu Oj, Banovci, koja je postala najomiljenija korač- 
nica u banskim krajiškim pukovnijama.*" Marić o važnijim događajima u Banskoj krajini 
piše i u Narodnim novinama, kao što je to bilo tijekom slavlja upriličenog u travnju 1844. 
godine uoči odlaska petrinjskog župnika u Zagreb. U članku pod naslovom Građani Pe- 
trinje u čast Klemensu piše da se župnik oprostio od svojih »domorodacah kao vatreni 
domorodac i tu se kucnuše čaše i narodne pčsme zaoriše ...«** Unatoč neprekinutim pre- 
porodnim težnjama, koja promiče i širi na području Banovine, posebice u završnoj fazi 
ilirskog pokreta uoči i tijekom revolucionarne 1848. godine nije nam mogla promaknuti 
činjenica da se Marić ponovno duže vrijeme ne oglašava u Gajevoj Danici. Nismo istraži- 
vali koji su razlozi toj zagonetnoj šutnji sve do početka 1848., ali mogli bismo povjerovati 
da njegovi odnosi s Gajem još od pripremne faze ilirskog pokreta nikako nisu bili na onoj 
razini kao što su bili između Gaja, Rakovca, Vraza, Štosa i dr. Vjerojatno je na to znatnim 
dijelom utjecao graničarski odgoj i kruti vojnički sustav, posebice nakon 1843., kada je 
recepcija preporodnih ideja bila mnogo teža na području Vojne krajine nego što je to bilo 
u civilnoj Hrvatskoj. No u siječnju i veljači 1848., kada su već uočljive velike društve- 


* Danica horvatska, slavonska i dalmatinska, 9 (1843.), 35, 140. 

% ]sto. 

7 Franjo MARKOVIĆ, »O pjesničkom radu Iv. Tmskoga«, u: Ljetopis JAZU za god. 1908., Zagreb, 1909., 23, 
269-271. 

% Narodne novine, 10 (1844.), 38, 8. 

ne promjene u Habsburškoj Monarhiji i većem dijelu Europe, sve naglašenija mađarska 
posezanja prema hrvatskom teritoriju, a posebice nakon francuske »veljačke revolucije«, 
suprotnosti među hrvatskim preporoditeljima postaju zanemarive. Na području Krajine 
to je najizraženije u Banovini, a osnovni ton i doprinos u tome važnom razdoblju, ne- 
sumnjivo u dosluhu s Gajem, daje krug oko pukovnika Jelačića u kojemu se Marić ističe 
kao »vješt narodni govornik i narodni pjesnik«. Mjesec dana prije imenovanja Jelačića 
za hrvatskog bana, Marić u Danici tiska već prepoznatljivim stilom pjesmu Odlaz pdrve 
čete I. Banske regimente na ratište u Italiju 20. veljače 1848. god. Dan kasnije na talijan- 
sko bojište odlazi i jedna postrojba Druge banske pukovnije, o čemu je čitatelje Danice 
znatno kraćim prilogom upoznao također poznati ilirski pjesnik Banske krajine Ognjeslav 
Utješenović-Ostrožinski.? Marić osobno, kao majski župnik, prisustvuje svečanoj smotri 
vojnika neposredno uoči polaska. U pjesmi točno niže prezimena viših časnika koji će se 
brinuti i predvoditi vojsku do dolaska na ratište, a emotivnim stihovima opisuje pojavu i 
pozdravni govor »plemenitog junaka od junakah« pukovnika Jelačića, koga njegovi gra- 
ničari pozorno slušaju, tek »oko sieva a puške se ne miču, Kano da su u kamen zalite«. 
Stihovima prenosi suštinu njegova govora u kojem »krajišnicima, vitezovima« naglašava 
da se u tuđini uvijek sjećaju da su Hrvati: 


Stetjajte se, da jeste Harvati 
Da ste grane od onog stabla, 
Na kojima od davnih vriemenah 
Carski oro savio je gnjezdo. 
Te su grane vietri savijali, 
Aljih nisu jošte izlamali. 


Nakon pukovnikovih riječi vojnici su se podijelili, pa »jedna pola k jednoj carkvi ode, dru- 
goj carkvi druga polovina«. Poznato je da je upravo u glinskoj pukovniji odnos katoličkog 
i pravoslavnog stanovništva bio podjednak, ali su u to vrijeme krajiški vojnici redovito 
predstavljani kao Hrvati, a tako su se većim dijelom i osobno smatrali, iako je i srpsko 
ime, premda u manjoj mjeri, na ovim prostorima također bilo prisutno. Na kraju ovog 
priloga, Marić opisuje hrabrost hrvatskih krajišnika, a njihov težak život između ratova on 
vjerno ocrtava sljedećim stihovima: 


Plugom pluži po tvdrdu kamenu 
Stoku pase po golom starmenu, 
Dvori su mu nizka kolibica, 
Malo hrane blago i bogatstvo, 
Driem na puški sladko počivanje. 


* Pjesma je objavljena pod naslovom Piesma parve čete II. Banovačke krajiške narodne regimente pri polazku njezi- 
nom na vojsku 21. veljače 1848. iz Petrinje (Danica horvatska, slavonska i dalmatinska, 14 (1848.), 33-34.) 

% Primjerice, Aleksandar Trbuhović, visoki krajiški časnik, sudionik Napoleonove vojne na Rusiju, sudrug pu- 
kovnika Mihalja Čuića, u jednom pismu Lj. Gaju 1843. piše da je rođeni Hrvat, premda od novijeg vremena 
po zakonu crkve Srbin, ali unatoč tome kaže da podržava Gaja. (Usp. o tome Građa za povijest književnosti 
Hrvatske, Zagreb, 1956., 26, 463.) 

A kad bubanj pozove na vojnu 

Plug ostavlja za oružje hvata, 

Sve ostavlja što je sdrcu drago 
Domovinu i rod i rodbinu 

I grobove svojih roditeljah ...5' 


Tom pjesmom Marić je stekao još veću naklonost pukovnika Jelačića, koji je tu pjesmu na- 
kon objave u Danici, uz Marićevo dopuštenje, preveo na njemački jezik i dao tiskati najprije 
u Zagrebu, a potom 1849. u tiskari Carl Gerold und Sohn u Beču.“ U vrijeme imenovanja 
Jelačića za hrvatskog bana, Marić ne piše prigodne pjesme, već drži domoljubne govore i 
zajedno s Trnskim organizira veliku pučku svečanost ispred pukovnikova stana u Glini 27. 
ožujka 1848. Nakon što je novog bana u ime Petrinjaca pozdravio kapelan Josip Akšamović, 
govorio je »slavni naš propoviedalac g. Župnik Josip Marić«, koji je Jelačića posebice dir- 
nuo kada je kazao »da smo stekli, što u vrućieh molitvah od Boga prosismo ...«$ 

Marićev rad na polju hrvatske književnosti bio je plodan i poslije 1848. godine, nakon pre- 
mještaja u Novu Gradišku i imenovanja za zagrebačkog kanonika.“ Ali mi ovim radom ne 
namjeravamo predstaviti i analizirati cjelokupan Marićev opus, već smo to uradili samo za 
onaj dio njegovih radova u kojima se tijekom preporoda, makar i posredno, spominju banski 
krajišnici i Banska krajina. Književni povjesničari Marića ne smatraju velikim pjesnikom. 
No onje kao pjesnik svoga vremena na svojevrstan način ponajprije u civilnoj Hrvatskoj širio 
vidike o stanju u Vojnoj krajini, o njezinim stanovnicima i njihovim svjetovnim i crkvenim 
poglavarima. Više puta smo isticali da je u njegovim djelima bilo prekomjernih hvalospjeva 
i kompilacija, ali on je ostavio dubok trag kao pisac Banovine, koji će podjednako koristiti 
istraživačima hrvatske preporodne književnosti i povjesničarima koji se bave problematikom 
Vojne krajine, posebno u vrijeme hrvatskoga narodnog preporoda, ali i kasnije. U razvoju 
književnosti ilirizma on nije bio samo suputnik nego i prethodnik, a njegov doprinos na tom 
Josipa Marića, kao svećenika i pisca, tek fragmentarno istraženi i javno objavljeni, odajemo 
mu zahvalnost s nekoliko riječi iz članka Franje Markovića i već spomenute pjesme Ivana 
Trnskog. U članku Slava preporoditeljem, objavljenome u Viencu 1885., Marković veliča 
najzaslužnije prvake ilirskog pokreta, te uz Gaja, Babukića, Demetra, Lisinskog, Kurelca, 
Preradovića i dr. slavi i Marića, narodnog pjesnika iz Kostajnice.“ A Trnski, u trenucima 
Marićeva odlaska prema Mirogoju, svomu sudrugu preporoditelju pjeva: 


Gajev negda uzdanik i mitnjak, 
Gajem pače četrdeset osme 


2 


Danica, 14 (1848.), 10, 41-43. 

Izvornik Marićeve pjesme u Jelačićevu prijevodu, tiskan u Beču, glasi: »Der Abzug des Ersten Bataillons des 
Ersten Banal-Grenzregiments nach Italien am 20. Februar 1848. Verfasst von Joseph Marić tibersetzt von 
Joseph Freiherrn Jelačić v. Buzin, Obersten desselben Regiments«. 

#8 Narodne novine, 14 (1848.), 29, 115. 

Od važnijih osoba kojima je Marić posvetio svoja djela u tom razdoblju svakako treba spomenuti: svećenika 
Ivana Kralja (1854.), pjesnika Andriju Kačića Miošića (1860.), biskupa Jurja Haulika (1864.), prigodnicu u 
slavu svečanosti podizanja spomenika banu Jelačiću (1866.) i dr. 

#5 Vienac, 17 (1885.), 43, 674. 

Namienjeni najviši nam pastier, 
Stup Ilirstva, pjevidrug i premac 
Uznosniku pokojnomu Štosu 
Jedan onih prvih pregalaca ... 


2. Pavao Leber — pisac radova iz crkvene i krajiške povijesti Banovine 


Prve književne radove Leber objavljuje kao pitomac zagrebačkog sjemeništa. U gimnaziji 
je uređivao učenički list Smilje, a kao predsjednik Zbora duhovne mladeži utemeljio je i 
četiri godine uređivao tjednik Zvijezda. Nakon zaređenja (1869.) radove objavljuje u Ka- 
toličkom listu, Katoličkom propovjedniku i Dušobrižniku."% Od 1879. do 1915. u kalendaru 
Danici piše pjesme i pripovijesti iz prošlosti Banovine, suradnik je tjednika Banovac, koji 
je izlazio u Petrinji 1888. godine U Glasu Hercegovca, koji je tiskan u Mostaru 1888., piše 
o fenomenu i legendama vezanim uz Pecko jezero, nedaleko od srednjovjekovne utvrde 
Pecki, u zagrebačkoj Prosvjeti javlja se 1913. u Petrinjskom kalendaru 1902. i sl. 


Najvažnije radove koji mogu koristiti povjesničarima, a odnose se na područje Banovine, 
počeo je pisati tijekom službovanja u Maji (1871.—1884.) i Glini (1884.—1895.). No dola- 
skom u Zagreb (1896.), zahvaljujući većim mogućnostima istraživanja na temelju izvor- 
noga arhivskog gradiva, dopunjuje, djelomice ispravlja, proširuje i objavljuje u Katolič- 
kom listu i Banovcu (1899.—1900.). Riječ je o povijesnim prilozima u kojima je prikazao 
osnivanje i razvoj gotovo svih župa na području Banske krajine, koje akribijom crkvenog 
povjesničara na svojevrstan način sintetizira u članku /z prošlosti njekih župa i objavljuje 
u Katoličkom listu 1900. godine.“ A kao plod tek njegova djelomičnog rada u istraživanju 
prošlosti banovinskih župa jest knjižica Povijesne crte njekih župa u bivšoj Banskoj kraji- 
ni, tiskana u Zagrebu 1912. godine. Župe su obrađene vrlo sažeto i znatno kraće od čla- 
naka o istim temama tiskanih u časopisima i novinama, a prikazane su sljedećim redom: 
župa gorska, majska, toplička (Topusko), viduševačka, petrinjska, kostajnička, dubička, 
hrastovačka, zrinjska, čuntićka, jasenovačka, sunjska i malogorička. Treba naglasiti da 
se podaci odnose najvećim dijelom na 17. i 18. st., a za svaku župu autor iznosi godine 
njezina utemeljenja. Dalje se nižu pouzdani podaci: o gradnji katoličkih crkava i kapela na 
tom području; o osobama, krajiškim časnicima i crkvenim dostojanstvenicima, koji su i na 
koji način poticali i pripomagali izgradnju pojedine crkve, oltara, crkvenih zvona i župnih 
stanova; o prvim grobljima i važnim osobama koje su tu pokopane; o prvim školama i 
učiteljima; o svakodnevnom životu krajišnika; o njihovim međusobnim odnosima glede 
vjerske pripadnosti; o statističkim pokazateljima (broju vjernika, zanimanjima, imovnom 
stanju); o osnivanju i vođenju matica na temelju kojih su objavljene iznijete analize o 
broju rođenih, umrlih i vjenčanih; o crkvenim bratovštinama; o etnografskim i etnološkim 
posebnostima tih krajeva; o odnosima krajiških vlasti prema Crkvi i vjernicima; o broju 


% Mijo DUKIĆ, Glina i okolica, Glina, 1980., 162. 

# Pavao LEBER, »lIz prošlosti njekih župa«, u: Katolički list, 51 (1900.), br. 22, 277—280. 

# Knjiga je tiskana u tiskari Hrvatskoga katoličkoga tiskovnog društva, a ima 56 str. U knjizi nije tiskana povi- 
jest župe glinske, koja čini zasebnu cjelinu. Župa majska opisana je u skraćenom obliku, ponajprije zato što 
je o njoj zasebno i opširnije već pisano. 

krajišnika koji su otišli na ratišta i broju onih koji se više nikada nisu vratili; o visokim po- 
sjetima župama zagrebačkih biskupa, austrijskih careva i sl. Nažalost, autor je sve članke i 
knjige izdao bez znanstvenog aparata, za razliku od nekih rukopisa koje ćemo kasnije ana- 
lizirati. No, pozornom analizom i uvidom u dodatnu arhivsku građu i literaturu slažemo 
se s piscem koji na više mjesta u svojim radovima tvrdi da je pisao na temelju kanonskih 
vizitacija iz 18. stoljeća, povijesnih djela Tkalčića, Kukuljevića, Lopašića, Smičiklasa, 
Vaničeka, župnih arhiva i sl. 

Ali iz više razloga vraćamo se u godine Leberova službovanja u Maji i Glini, gdje se na- 
glašenije počinje zanimati za povijesna istraživanja i književni rad. Prvo, u Maji od 1838. 
do 1852. nastaju radovi njegova starijeg prethodnika, Josipa Marića, koji je tu ostavio 
trag ne samo u pjesmama, od kojih su neke svakako bile poznate Leberu, već ponajviše 
u ostavljenim bilješkama i spisima nastalim u vrijeme Marićeva župnikovanja, a koje 
su mladom Leberu bile dostupne kao i ostale župne arhivalije. I drugo, najvažnije, što 
su ga, prema vlastitom priznanju, upravo te okolnosti potaknule na pisanje Spomenice 
župe Maja, a kasnije i pisanje povijesnih članaka o toj župi, koje objavljuje u Katoličkom 
listu 1877. godine i znatno proširene u Banovcu 1900. godine.“ Majska je župa je tako 
postala prva u nizu župa Banske krajine o kojima ovdje progovaramo. Spomenicu župe 
Maja ustrojio je i počeo voditi 31. prosinca 1876. Spomenica" ima kraći uvod, povijesni 
pregled mjesta i župe (crkve i kapele, zvona, orgulja, groblja, zaklade). Izuzetno vrijedni 
prilozi su: životopisi svih župnika u Maji od 1713. do 1877., koje završava osobnim živo- 
topisom; popis cjelokupnoga župnoga arhivskog fonda i knjiga; vrlo opširan i podrobnim 
statističkim podacima potkrijepljen prilog o gibanju pučanstva u župi od 1714. do 1877. 
Sociolozima, crkvenim povjesničarima i drugim istraživačima vrijedan je zapis o žite- 
ljima mjesta Maje s moralnog i religijskog stajališta, gdje se naglašava da bezbožnika i 
nevjernika zasada nema (1876.). No »psovka i kletva jako je ukorenjena u narodu obojega 
spola, da ista djeca, koja se još neznadu ni prekrižiti psuju bogumrsko. Pred godinom 
1848. nije bilo toliko psovke, koliko sada. Vojnici kad su se vratili iz vojne Magjarske 
i talijanske, pokupili su ondje psovke i ovdje ih iztresli. Nemore se govoriti da narod ne 
drži do onih stvari, koje grdi, on to čini u naglosti i u srditosti bez promišljanja što govori, 
a kad izgovori, onda mu je samomu žao.« Do svojih pokojnika narod drži vrlo malo pa 
za nekoliko godina »ne zna muž za grob svoje žene, diete za grob svojih roditelja, a meni 
je uvijek bilo sveta dužnost«, piše Leber, »da narodu više puta progovorim o dužnostih, 
koje imamo pram milim pokojnikom ...« Spominjemo i opis izgradnje i posvećenja župne 
crkve sv. Ilije 24. siječnja 1830. Uz mnogobrojne svećenike tom važnom činu nazočili su 
i predstavnici krajiških vojnih vlasti iz Prve banske pukovnije, a ispred Majske satnije pri- 
sutni su bili zapovjednik Blaž Domitrović i dr. U crkvi i tijekom cijele svečanosti svirala 


$% Pavao LEBER, »Župa majska«, u: Banovac, 13 (1900.), 1, 34; isto, br. 2, str. 3. 

" Spomenice župe Maja od 1876. do 1884. i župe glinske od 1800. do 1896. godine, za razliku od mnogih dru- 
gih župnih knjiga tih župa nestalih ili uništenih tijekom Drugoga svjetskog rata (1941.—1945.) i Domovinskog 
rata (1991.—1995.), sačuvane su i zahvaljujući župniku Juraju Jerneiću javno su tiskane 1998. godine prigo- 
dom 300-te obljetnice postojanja župe Maja. Uz spomenice ovih župa u knjizi su tiskane i spomenice župe 
Viduševac i Mala Solina. Knjiga nosi naslov Spomenice župa: Maja, Viduševac, Glina, Mala Solina (uredio 
Juraj Jerneić, viduševački, malosolinski, glinski i majski župnik), Glina, 1998. Knjiga je tiskana na 591 str. U 
daljnjem citiranju samo: Juraj JERNEIĆ, Spomenice ...) 

je pukovnijska glazba iz Gline. Nije nam mogao promaknuti ni zanimljiv opis o trenutač- 
nom stanju u krajiškoj kućnoj zadruzi, koja upravo u to vrijeme ulazi u krizno razdoblje i 
počinje njezino rastakanje, za koje Leber piše: »Ljubav u zadrugi, koja je njekad bila, ta je 
izčeznula. Sve se jedan od drugoga dieli. Krivnja se u tom baca na ženske, koje bi rada bile 
gospodarice, ali kriva je u velikoj zadrugi često i sama gospodarica, koja od obćega dobra 
krade i za sebe i svoju djecu većma skrbi nego li za ostale. Neprestanom svadnjom dodje 
do djeljenja a kad se imetak raskomada onda nastane i siromaštvo. Prije 40 godina bila 
je ova župa na glasu da je bogata, svaka kuća imala svoje blago i kola, a sad je zavladalo 
veliko siromaštvo, prem nisu baš tako slabe godine ...«"! 


Tijekom službovanja u Glini nastaje drugi važan Leberov rukopis pod nazivom Župa 
Glinska od godine 1800. do godine 1896. Ovaj rukopis, kao i prethodni potkrijepljen je 
znanstvenim aparatom i nije nam jasno zašto slično nije bilo učinjeno i prilikom tiskanja 
njegovih radova, a očito je da su svi utemeljeni na izvornome arhivskom gradivu i ono- 
dobnoj historiografskoj literaturi najpoznatijih hrvatskih i stranih autora. Ponajprije se to 
odnosi na članak Župa glinska, koji je objavljen prigodom 100. obljetnice njezina uteme- 
ljenja, a tiskan je 1900. u Katoličkom listu i Banovcu. Osim kratkog uvoda, u kojem piše o 
prvom spominjanju imena mjesta Glina, čitatelje upoznaje s razdobljem prvog desetljeća 
vladavine carice Marije Terezije, koje je, uz Nasljedni rat (1740.—1748.), u kojem sudjelu- 
ju i gube živote stotine banskih graničara, značajno i po reformama što ih carica od 1745. 
uvodi na cjelokupnom području Hrvatsko-slavonske vojne krajine. Leber ispravno tvrdi 
da je podjelom Krajine na dvanaest pukovnija, Banska krajina tada podijeljena na Glinsku 
i Kostajničku pukovniju, tek je upitna godina o kojoj različito pišu i hrvatski povjesniča- 
ri." Točno navodi imena svih zapovjednika Prve banske pukovnije, koja od utemeljenja 
ima sjedište u Glini. A nastojanjem časničkog zbora te pukovnije izgrađena je prva kato- 
lička crkva u Glini 1776. godine, i to u vrijeme pukovnika Ivana Draškovića.? Riječ je o 
kapeli sv. Ivana Nepomuka, ujedno i zaštitnika Glinske pukovnije, koja je sve do izgradnje 
nove i veće crkve 1827. služila kao župna crkva. U obilasku Krajine 1818. godine. Glinu 
je posjetio car Franjo I. sa suprugom, a za kapelu je u svoj dnevnik zapisao da je malena 
a ispred ulaza ima jedan veliki drveni dio koji je dosta neprikladan i loše izgleda. Između 
ostaloga, car je primijetio i zapisao u svoj dnevnik da su žitelji uglavnom pravoslavne vje- 
re, pa među njima zbog vjerske mržnje često dolazi do nemira i otpora prema časnicima,“ 
a Leber krajem 19. stoljeća također tvrdi da uz katolike u Glini živi znatan broj pravoslav- 
nih, ali vjerskih sukoba i svađe, prema njegovu opisu, nema, a pravoslavni u Glini imaju 
i lijepu crkvu izgrađenu 1828. godine.“ U tom vrijednom članku Leber spominje i osobe 
zaslužne za politički, gospodarski i kulturni razvoj Gline i Banovine, među kojima visoko 
mjesto pripada pukovniku i hrvatskom banu Josipu Jelačiću, zaslužnom za podizanje i 


7 Isto, 17-78. 

Reforme u Hrvatsko-slavonskoj vojnoj krajini započinju 1745. i provode se sve do 1750. Dakle, pukovnije ili 
regimente, kojih je ustrojstvom tzv. Nove krajine bilo 12, nisu utemeljene iste godine. Podjela Banske krajine 
na pukovnije počinje 1745./46., ali je taj proces trajao do konačnog preuređenja 1749./50. odnosno 1753., 
kada je Petrinja, umjesto Kostajnice, postala sjedište Druge banske pukovnije, a Glina je i nadalje ostala 
sjedište Prve banske pukovnije. 

7 Usp. o njemu Hrvatski biografski leskikon, Zagreb, 1993., 3, 586. 

"Car Franjo I. u Hrvatskoj 1818. (uredio Ljudevit Krmpotić), Hannover-Čakovec, 2002., 2, 554-555. 
Banovac, 13 (1900.), 19, 3. 

uređenje glinskog parka 1845. te za izgradnju strateški važne ceste od Gora prema Petrinji 
1846. godine, zbog čega su mu zahvalni časnici podigli spomenik u neposrednoj blizini 
te prometnice." Pisac Leber pozorno prati i razvoj krajiškog školstva. Prema njegovim 
istraživanjima prva škola u Glini utemeljena je 1765., a na temelju kanonskih vizitacija 
saznaje da 1771. godine učitelj u Glini Martin Golub podučava 100 učenika »u hrvatskom 
i njemačkom jeziku« uz plaću od 15 for. koju prima iz blagajne Druge banske pukovnije."7 
Tijekom 1776. u Banskoj krajini djeluje tek šest škola. Tzv. normalna škola (Normalschul- 
le) u Petrinji i trivijalne škole (Zrivialschulle) u Dubici, Kostajnici, Zrinu, Jasenovcu i 
Glini. Te je godine glinska škola imala dva razreda. 

Prelistavanjem Spomenice župe glinske istraživačima je gotovo nemoguće zaobići i ne- 
proučiti dragocjene demografske pokazatelje ispisane iz župnih matica od 1800. do 1894. 
godine. Na temelju pruženih statističkih podataka, o toj važnoj demografskoj temi za po- 
dručje Banovine mogao bi se napisati poseban znanstveni članak, ali zbog ograničenja 
ovog rada citiramo tek dio autorovih zapažanja: »Po mieni žiteljstva vidi se, je li narod 
brojno raste ili pada. Iz izkaza, koj na sliedećih strana priobćujem, vidi se da u župi glin- 
skoj pučanstvo brojno raste, to jest, popriečno više se rodi svake godine, nego li umre, 
tako da se može u razdoblju od 94 godine uzeti, da se svake godine rodi 89, a umre 83, 
dakle poprieko rodi se više nego li umre. Da je u Glinskoj župi broj žiteljstva u ovo 95 
godina podvostručen, ima se pripisati prirastu, takodjer i doseljivanju, osobito što se mje- 
sta Gline tiče. Vjenčava se obično u jesen mjeseca studenoga, te se popriečno može uzeti 
na godinu 21 vjenčanje, na broj vjenčanih imadu upliv i dobro plodne godine. Obično se 
uzimlju župljani medjusobom, a dogodi se da žitelji iz Prekope i Kihalca uzimlju iz gorske 
župe, a Skeljani iz topličke. Mužke se djece više rodi, nego li ženske, ali zato mužkih više 
i umre. Nezakonite djece popriečno rodi se na godinu 5. Trojci su rodjeni 2, i to godine 
1869. i 1870. Za prirast je najpovoljnija godina 1836. i 1885. Tih godina rodjeno je 129. 
Najmanje rodjeno je 1816. godine 59, kad je u glinskoj župi glad bio, i 1820. godine 57. 
Umrlo je najviše 1854. godine 178. Razdielio sam pomor po dobi, te se iz toga iskaza vidi, 
da najviše pomire do 6 godine, skoro polovica ukupnog pomora, zatim u dobi od 30 do 
50 godina. Samo je jedna ženska, Jela Augustinović preživila 100 godina, umrla je naime 
u 108 godini (godine 1843.). Najviše jih umire u kasnu jesen, a najmanje u ljetu. I glede 
vrsti bolesti sastavio sam na sliedećih stranah izkaz, ali taj izkaz nije se mogao sasvim 
točno sastaviti zato, jer župnici često nisu upisivali bolest. Spomenuti ću samo jedno glede 
toga: zabilježeno da je matera u porodu umrlo u ovo 94 godine svega skupa 44, a more se 
poprieko uzeti, da najmanje svako godine jedna umre. Glede mrtvorodjenih nisam mogao 
izkaza sastaviti, jer do najnovijega doba nisu se takova djeca u maticu umrlih upisivala. 


T 

Spomenik je postavljen kraj sela Župić nedaleko od Petrinje, 1. lipnja 1846. Na postolju ispod spomenika, 
prema Leberu, bio je ispisan sljedeći tekst: »Baron Josip Jelačić Bužimski c. kn. narodne krajiške br. 10, br. 1. 
regimente banske pukovnik saks. vel. križa gradj. zasl. komandir«. Lijevo na postolju pisalo je: »Bistar umom, 
rodoljubljem gori. Velik djelom, vjeran svome Caru, važna, krasna i koristna tvori, te i predjih diže slavu 
staru.« Desno na postolju pisalo je: »Zato da mu ime se proslavi, Kano ove ceste izvodnika, Mali ovaj spo- 
menik mu stavi, Njegovieh ljubav činovnikah — 1846.« Budući da smo imali uvid u izvorni rukopis, moramo 
primijetiti da je prilikom prepisivanja ovog teksta ili tiskanja Spomenice došlo do manjih grešaka prepisivača, 
odnosno tiskara. Ovdje navodimo tekst kao što izvorno stoji u Leberovu rukopisu. (Usp. o tome J. JERNEIĆ, 
Spomenice ..., 527.) 

Pavao LEBER, Župa glinska, 13 (1900.), 21, 1. 

Od difterije umrlo je 123, od boginja 142, od kolere 15, od bjesnoće 2. Utopilo se i zadav- 
ljeno 29, samoubojica 14, a isto toliko i od drugih ubijeno ...«? 

I ostale župe autor je opisao na sličan način. Bilježimo neke zajedničke karakteristike 
ispisane iz kanonskih vizitacija. Od 1727. do 1752. arhiđakoni Zagrebačke biskupije više 
su puta obilazili župe u Banovini. Ako se vizita nije mogla obaviti, za to su uvijek bili 
navedeni razlozi. Za 1731. godinu upisano je da se veći broj župa nije mogao obići »jer se 
narod bunio«. A zapravo je riječ o zajedničkoj pobuni krajišnika i biskupijskih kmetova 
koja je započela na dan sv. Ivana Krstitelja 24. lipnja 1730. i trajala do 5. lipnja 1731. O 
tome Leber piše: »... bunio se je svijet u prekokupskim stranama od Petrove gore sve do 
Jasenovca. Seljani, spadajući pod vlast biskupa zagrebačkog i predstavnika kaptola zagre- 
bačkog, kao i pod Kaptol, pristali su uz ostale buntovnike, te nisu htjeli davati desetine, 
ustručavali se na stražu ići, na medje gospoštinske iz kostajničkog kraja, da će dobiti od 
cara njekakve pravice. Tko nije htio uz buntovnike pristati, tomu su otimali hranu i blago 
te su znali i kuću zapaliti. Ratno vijeće u Beču poslalo je deset hiljada vojnika da narod 
upokore. Logorišta su bila u Brkiševini, u Sračici i u Zrinju. Videći narod da se vojski 
nemože oprijeti, umiri se i obeća da će biti u buduće poslušan. Glavni kolovodje budu na 
smrt osudjeni, njeki poslani na galije, drugi iz zemlje izagnani, a ostali pomilovani. Tim 
je narod jako osiromašio, a bijeda ga je snašla i od Turčina, a vrh svega toga bile poplave 
i nastale nerodne godine, bilo to osobito godine 1737., 1738. i 1739.«? Radovi o župama 
Banske krajine daju nam dobar uvid u raznorodne segmente društvenog života. U njima 
nalazimo podatke o osnivanju prvih udruga, među kojima ponajprije mislimo na bratov- 
štine za kršćanski nauk. Dobivale su nazive po zaštitniku župne crkve ili kapele, a neke su 
nosile ime dvaju zaštitnika, kao ona u župi dubičkoj. Po svemu sudeći, najstarija bratov- 
ština osnovana je u župi petrinjskoj, a dobila je ime po patronu župe sv. Lovri. Godine a 
1726. imala je čak 700 članova. 

Od dvadesetak Leberovih pripovijesti, šesnaest ih je tiskano u knjizi pod naslovom Pri- 
povijesti u nakladi Nadbiskupske tiskare u Zagrebu 1914. godine. Knjiga ima 259 str., 
a pripovijesti su već objavljene u kalendaru Danica (1879., 1880., 1909., 1910., 1911., 
1912., 1914. i 1919.), tjedniku Banovac (1892., 1902., 1907.), Glasu Hercegovca (1888.) 
i Prosvjeti (1913.). Gotovo sve pripovijetke o kojima je ovdje riječ svojom tematikom 
obuhvaćaju razdoblje kada je područje današnje Banovine bilo u sastavu Hrvatsko-sla- 
vonske vojne krajine, točnije od sredine 16. stoljeća pa sve do razvojačenja 1881. godine 
Naknadnom provjerom utvrdili smo da su glavni likovi u pripovijetkama stvarne osobe s 
imenom i prezimenom, koje pozorni istraživač i danas može pronaći u maticama krštenih, 
vjenčanih ili umrlih. Radnje se odigravaju ponajviše na prostoru Prve banske pukovnije 
ili u selima oko Gline i Maje, gdje je Leber službovao. On je bio na izvoru događanja, pa 
je među svojim vjernicima pozorno osluškivao i zapisivao zanimljiva kazivanja, legende 
i narodnu predaju o raznorodnim pojavama iz društvenog života njihova mjesta. Budući 
da je imao solidna povijesna saznanja do kojih je došao na temelju vlastitih istraživanja, 
to je vjerojatno bio onaj dodatni motiv koji ga je poticao na pisanje pučkih pripovijesti. 
To više što je kao župnik smatrao svojom dužnošću da župnim usmjerava prema putu na 

kojem bi što lakše i bezbolnije uspjeli prevladati u mnogih već znatno poljuljane moralne 
vrijednosti, koje je tako jasno uočavao i zapisivao u župskim spomenicama. Već sami na- 
slovi pojedinih pripovijesti upućuju na problem, odnosno pitanje, koji autor teži prenijeti 
na čitatelje i tako ih poučiti. Primjerice, Sloga od Boga,“ Nesloga od Zloga,?! Otac i sin, 
Nikine zgode, Izumrla obitelj“ i sl. No među njegovim pripovijetkama ima nekoliko koje 
mogu biti od velike koristi i istraživačima povijesti Banske krajine. Primjerice Buntovnici, 
tiskana u nastavcima u Banovcu 1902. godine, u kojoj opisuje pobunu žitelja Banovine 
1730. i 1731. godine. Analizom pripovijetke ponovno smo utvrdili da su glavni likovi, 
toponimi i mjesta stvarni, a na kraju osmog nastavka i Leber je u napomeni primijetio da 
je pripovijest sastavljena na temelju kanonskih vizitacija. Na sličnoj je razini pripovijest 
Marinbrod% i stručni prilog Glina i okolica.*" Leberove su pripovijesti ponajprije bile 
namijenjene čitateljima iz Banovine, a mogli bismo povjerovati da su podjednako čitane 
diljem Hrvatske. 


Zaključak 


Svećenici Josip Marić (1807.—1883.) i Pavao Leber (1844.—1919.), podrijetlom Banovci, 
do kraja su svoga svećeničkog poziva postigli visoke crkvene časti, a na književnom i 
povijesnom polju ostavili vrijedne radove u hrvatskoj književnosti i dali korisne priloge 
za bolje poznavanje političke, crkvene i kulturne povijesti na području nekadašnje Banske 
krajine, današnje Banovine. Unatoč činjenici da su njihova djela pisana u različitim obli- 
cima i nastajala u različitim društveno-političkim okolnostima i vremenskim razdobljima, 
oni su podjednako pridonijeli boljem razumijevanju društvenog života u jednom specifič- 
nom dijelu Hrvatsko-slavonske vojne krajine, a tim su se temama vraćali i tijekom svoga 
službovanja u Zagrebu. 

J. Marić, prethodnik ilirizma, slaveći /lira i Iliriju, nikada nije zaboravio svoje graničare i 
Bansku krajinu, a krajiške teme u njegovim pjesmama podjednako prevladavaju u počet- 
noj i završnoj fazi ilirskog pokreta, posebice ostvarivanjem programskih ideja cjelokupno- 
ga hrvatskoga narodnog preporoda, revolucionarne 1848., u kojemu on kao »pouzdanik« 
Gajev u »hrvatskoj Vojnoj krajini«, sudrug Josipa Jelačića i Ivana Trnskog čvrsto ostaje 
opredijeljen za hrvatskokrajiško i narodno. 


Dvadesetak godina nakon Marićevih preporodnih stihova i domoljubnih govora, teme iz 
društvenog života banskih krajišnika oživljavaju se i u radovima Pavla Lebera. Ono što je 
Marić tek nagovješćivao i pretakao u stihove, Leber je opisivao u povijesnim člancima i 
pučkim pripovijestima. Analizom njegovih povijesnih radova zaključujemo da se temelje 

na vlastitim istraživanjima, koja pokatkad akribijom povjesničara sintetizira u opširnijim 
člancima i knjigama. No njegove pripovijesti, koje su također nastajale ponajviše kori- 
štenjem izvorne arhivske građe i prepričavanjem istinitih događaja iz krajiške prošlosti 
Banovine, pisane su popularno i poučno, što je povećalo njihovu čitanost ne samo na 
području Banovine nego i diljem Hrvatske. 

Hrvatsko domoljublje, koje obilježava radove ovih svećenika, nije bilo tek nazdravičarsko. I 
jedan i drugi pisali su o važnim životnim temama i teškom životu krajišnika, a obojica u ban- 
skim krajišnicima ravnopravno prepoznaju žitelje katoličke i pravoslavne vjere i time javno 
daju svoj doprinos vjerskoj snošljivosti na tome krajiškom području. A zajedničko im je i to što 
su njihova djela gotovo zaboravljena i nikad ih nisu podrobnije vrednovali stručnjaci znanstve- 
nih disciplina u koje pojedini njihovi radovi prema svome obliku i sadržaju spadaju. Analizi- 
ranjem i vrednovanjem tek dijela njihova opusa, i to onog koji se izravno ili neizravno odnosi 
na raznorodne segmente društvenog života u Banskoj krajini, možemo ustvrditi da u pisanju 
radova iz krajiškog razdoblja tog područja, posebice onih koji se odnose na kulturnu, crkvenu i 
krajišku povijest Banovine, svakako treba koristiti i djela ovih zaslužnih svećenika. 


Summary 


MILITARY BORDER OF CROATIAN BAN (VICEROY) IN THE WORKS OF PRIESTS JOSIP 
MARIĆ (1807-1883) AND PAVLE LEBER (1844-1919) 


Clergymen Josip Marić and Pavao Leber were born in the region of the former Military border 
of Croatian ban. The first one was born in Kostajnica, which was military community and pri- 

vileged bordering town with significant trading function in the territory of the Second regiment 
of ban. The other one was raised in Glina, which was headquarters of the First regiment of 
ban. They were educated in this military region, and after they ordained and became priest 
they served most of the time in the region of Military border. Therefore, their treaties deal with 

the region and problems of Military border. Their studies were written in different manners, 

different periods and socio-political circumstances. However, they similarly advocate certain 

national values and love towards homeland. The first priest J. Marić was forerunner of the 
Illyric movement. In his poems, published in the period between 1829 and 1848, he advocated 
political activities ofregimental colonel Josip Jelačić. Moreover, he was one of the most promi- 

nent supporters of the Croatian national idea in the Military border. The other priest, P Leber 
was a important benefactor, historian and folk writer. He investigated history of several pa- 

rishes in Military border of Croatian ban, and wrote a dozen studies about them. Moreover, he 
compiled valuable memorials about parishes of Maja and Glina. He collaborated with several 
magazines (e.g. Katolički list, Banovac, Danica ...). The both priests have left a significant 
trace regarding the history of the literacy, and therefore their works are important component 
of political, ecclesiastical and cultural history of Croatian Military border 


KEY WORDS: Croatian and Slavonian Military border, Military border of Croatian ban, 

